b"\n_START_ARTICLE_\nBenito Mussolini\n_START_SECTION_\nZgodnja leta\n_START_PARAGRAPH_\nBenito Mussolini se je rodil v majhni vasici Predappio v provinci Forli v de\xc5\xbeeli Emilija - Romanja. Njegov o\xc4\x8de Alessandro je bil po poklicu kova\xc4\x8d, njegova mati Rosa Maltoni pa je bila u\xc4\x8diteljica. Ime je dobil po mehi\xc5\xa1kemu reformisti\xc4\x8dnemu predsedniku Benitu Ju\xc3\xa1rezu. Tako kot njegov o\xc4\x8de je postal socialist. Mussolini je imel tudi brata Armanda, ki je pozneje postal glavni urednik vodilnega fa\xc5\xa1isti\xc4\x8dnega \xc4\x8dasopisa Il Popolo d'Italia._NEWLINE_Leta 1902 je emigriral v \xc5\xa0vico, vendar mu tam ni uspelo najti stalne zaposlitve in je bil zaradi potepu\xc5\xa1tva aretiran in nato izgnan nazaj v Italijo, kjer je moral odslu\xc5\xbeiti voja\xc5\xa1ko obveznost. Po odslu\xc5\xbeeni vojski se je leta 1908 pridru\xc5\xbeil uredni\xc5\xa1tvu lokalnega \xc4\x8dasopisa v takrat avstrijskem mestu Trento (nem\xc5\xa1ko Trient), isto\xc4\x8dasno pa je napisal novelo. Leta 1912 je postal urednik socialisti\xc4\x8dnega \xc4\x8dasopisa Avanti; takrat je bil na strani maksimalisti\xc4\x8dnega (revolucionarnega) krila italijanske socialisti\xc4\x8dne stranke, ki je na kongresu v Reggio d\xc2\xb4Emilia julija 1912 izklju\xc4\x8dila reformiste in tako obsodila italijansko ekspanzijo v Libiji._NEWLINE_Ob izbruhu prve svetovne vojne je bil za strogo nevtralnost Italije, kar je bila tudi uradna politika socialisti\xc4\x8dne stranke. Oktobra 1914 pa si je premislil in zagovarjal pogojno nevtralnost. Posledici sta bili odstop z mesta urednika Avantija in spor s socialisti\xc4\x8dno stranko. Ustanovil je svoj \xc4\x8dasnik Popolo d\xc2\xb4Italia, kjer je s svojimi \xc4\x8dlanki podpiral vstop Italije v vojno na strani antante, kmalu pa je pokazal tudi svoja prej zatrta nacionalisti\xc4\x8dna in vojnohuska\xc5\xa1ka \xc4\x8dustva. Maja 1915 je Italija napadla Avstro-Ogrsko, Mussolinija so v vojsko vpoklicali avgusta istega leta. Med vojno je celo dosegel \xc4\x8din korporala. Leta 1917 je bil zaradi rane na nogi odpu\xc5\xa1\xc4\x8den iz vojske, istega leta se je vrnil v Milano na mesto urednika Popolo d\xc2\xb4Italia.\n_START_SECTION_\nUstanovitev fa\xc5\xa1isti\xc4\x8dne stranke in pohod na Rim\n_START_PARAGRAPH_\nPo koncu vojne je v Italiji vladalo razo\xc4\x8daranje, saj se ni mogla vrniti v mirne tirnice, ostala pa je brez dela ozemelj, obljubljenih v londonskem paktu. \xc4\x8casnikar Mussolini je menil, da poleg Notranjske, Primorske in Istre, Italiji pripadata tudi Reka (relativna italijanska ve\xc4\x8dina) in Dalmacija (neznatno \xc5\xa1tevilo Italijanov). Ameri\xc5\xa1ki predsednik Woodrow Wilson je prepre\xc4\x8dil namere Italije, da dobi vsa ta ozemlja, zato ga Mussolini leta 1919 v svojem \xc4\x8dasniku napade: Mussolini je nasprotoval tudi ustanovitvi Dru\xc5\xa1tva narodov, \xc4\x8de\xc5\xa1 da: \xc2\xbbza utrditev miru zado\xc5\xa1\xc4\x8da zveza med ZDA, Veliko Britanijo, Francijo, Italijo in Japonsko.\xc2\xab_NEWLINE_Spomladi leta 1919 je Mussolini s somi\xc5\xa1ljeniki ustanovil zvezo Fasci di Combattimento ali Zvezo borcev. To je bila dokaj pisana dru\xc5\xa1\xc4\x8dina nekdanjih vojakov, futuristov, oficirjev, nekdanjih socialistov in anarhosindikalistov. Objavili so tudi program, ki je bil zmes revolucionarnih, socialnih in nacionalisti\xc4\x8dnih tez (npr. \xc5\xbeenska volilna pravica, progresivno obdav\xc4\x8denje kapitala, starostno in invalidsko zavarovanje). Najpomembnej\xc5\xa1a to\xc4\x8dka programa je bila \xc2\xbbrevalorizacija vojne\xc2\xab. Takrat so se Mussolinijevi arditi \xc5\xbee spopadali z biv\xc5\xa1imi Benitovimi tovari\xc5\xa1i, socialisti. Kmalu po ustanovitvi prvega fa\xc5\xa1a, so fa\xc5\xa1isti uni\xc4\x8dili uredni\xc5\xa1tvo Avantija v Milanu. Policija dostikrat ni prepre\xc4\x8devala fa\xc5\xa1isti\xc4\x8dnih napadov, nanje je celo gledala z naklonjenostjo. Na prvih povojnih volitvah novembra 1919, sta fa\xc5\xa1isti\xc4\x8dna lista in Mussolini popolno pogorela, saj so zbrali le 1,7\xc2\xa0% glasov. Zmagovalci volitev so bili socialisti s slabo tretjino glasov. Socialisti\xc4\x8dni delavci pa so v sprevodu mimo Mussolinijevega \xc2\xbbbrloga\xc2\xab\xc2\xa0nosili krsto z napisom Benito Mussolini. Neuspeh je Musssolinija prizadel, upadla mu je samozavest, nekaj \xc4\x8dasa pa je celo razmi\xc5\xa1ljal o umiku iz politike. Vendar so mu njegovi napadalni \xc4\x8dlanki v Popolu d\xc2\xb4Italia vendar prinesli sre\xc4\x8do in Mussolinijev vpliv je za\xc4\x8del rasti. Fa\xc5\xa1izem je bil sprva omejen le na Milano, nato so v letu 1920 za\xc4\x8dele fa\xc5\xa1isti\xc4\x8dne skvadre rasti kot gobe po de\xc5\xbeju, najve\xc4\x8dkrat kot obramba pred dejanji socialistov. Zato so skvadre ustanavljali in podpirali tudi veleposestniki in podjetniki. Fa\xc5\xa1isti\xc4\x8dne skupine so bile dosti bolje oboro\xc5\xbeene kot levi\xc4\x8darske, saj so oro\xc5\xbeje ve\xc4\x8dkrat dobili neposredno iz voja\xc5\xa1nic. Sledilo je obdobje \xc2\xbbBienia rossa\xc2\xab, ko so delavci zasedali tovarne, kmetje pa veleposestva. Srednjih in vi\xc5\xa1jih slojev se je polotil strah in za\xc4\x8deli so mno\xc5\xbei\xc4\x8dno podpirati nara\xc5\xa1\xc4\x8dajo\xc4\x8di fa\xc5\xa1izem. Tudi policija je mi\xc5\xbeala pred nasiljem fa\xc5\xa1isti\xc4\x8dnih skvader. Fa\xc5\xa1isti\xc4\x8dna stranka (italijansko Partito nazionale fascista)je bila ustanovljena novembra 1921, ko je bil Mussolini \xc5\xbee poslanec. Neprestano kaoti\xc4\x8dno stanje in spopadi so pri mnogih ljudeh porajali potrebo po \xc2\xbb\xc4\x8dvrsti roki\xc2\xab. Mussolini pa je kot vodja stranke ponujal prav to, zato so ga podprli pripadniki srednjega razreda, aristokracije in lastniki velikih tovarn._NEWLINE_V oktobru 1922 je Musolini s svojo stranko izvedel pohod na Rim, vendar se nanj ni odpravil pe\xc5\xa1, ampak se je tja odpeljal z vlakom. V tem pohodu je zahteval prevzem oblasti. Ob vsesplo\xc5\xa1nem nasilju fa\xc5\xa1isti\xc4\x8dnih oboro\xc5\xbeenih skupin - \xc4\x8drnih srajc, je kralj Viktor Emanuel III. vodenje vlade ponudil Mussoliniju. Musolini je postal Duce ali voditelj, ki je vodil Italijo kot diktator._NEWLINE_Odpravil je demokracijo in vse politi\xc4\x8dne stranke razen fa\xc5\xa1isti\xc4\x8dne. Tajna policija je zapirala in odstranjevala njegove nasprotnike. \xc4\x8casopisi in radijske postaje so bili prisiljeni objavljati fa\xc5\xa1isti\xc4\x8dna na\xc4\x8dela in Mussolinijeve govore. S sporazumom z Vatikanom je pridobil naklonjenost katoli\xc5\xa1ke cerkve. Fa\xc5\xa1isti so organizirali mno\xc5\xbei\xc4\x8dna zborovanja, na katerih so poveli\xc4\x8devali Mussolinija. Pod njegovim vodstvom je Italija postala vzor za fa\xc5\xa1isti\xc4\x8dne sisteme tudi v drugih dr\xc5\xbeavah.\n_START_SECTION_\nAsimilacija pridobljenih ozemelj in osvajanja pred drugo svetovno vojno\n_START_PARAGRAPH_\nMussolini je \xc5\xbeelel Italijo popeljati nazaj k veli\xc4\x8dini anti\xc4\x8dnega imperija. Zato je uporabljal mnoge simbole anti\xc4\x8dnega Rima (na primer sve\xc5\xbeenj \xc5\xa1ibja s sekiro). Iz Italije je \xc5\xbeelel narediti veliki imperij, ki bi segal tudi v Afriko. Zato je leta 1935 napadel Abesinijo oziroma Etiopijo in jo leto kasneje prilju\xc4\x8dil kot italijansko kolonijo, kralj Viktor Emanuel III. pa je postal abesinski cesar. Ker je Italija po njegovem po prvi svetovni vojni dobila premalo ozemlja, se je za\xc4\x8del povezovati s Hitlerjem. Pomagal pa je tudi \xc5\xa1panskim nacionalistom pod vodstvom generala Franca v \xc5\xa1panski dr\xc5\xbeavljanski vojni. Leta 1939 je napadel Albanijo in prisilil kralja Ahmeda Zoguja, da je zapustil de\xc5\xbeelo. Viktor Emanuel III. pa je postal \xc5\xa1e albanski kralj.\n_START_SECTION_\nKonec\n_START_PARAGRAPH_\nMussolinija so pred koncem vojne ujeli italijanski partizani in ga brez sodnega postopka skupaj z njegovo spremljevalko Claro Petacci 28. aprila 1945 ustrelili in trupli obesili na bencinski \xc4\x8drpalki sredi Milana._NEWLINE_Njegova vnukinja Alessandra je znana politi\xc4\x8darka."